Diari Oficial de la Generalitat Valenciana


Sumari del DOGV 8473, del 28-01-2019 (2019/625)

ORDRE 1/2019, de 15 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de declaració del Paratge Natural Municipal de la Serra i del Cap de Santa Pola en el terme municipal de Santa Pola.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8473

Data del DOGV
:   28-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/625


Data del document
:   15-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ORDRE 1/2019, de 15 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de declaració del Paratge Natural Municipal de la Serra i del Cap de Santa Pola en el terme municipal de Santa Pola. [2019/625]  
La Serra i el Cap de Santa Pola és una zona natural única en la Comunitat Valenciana perquè està formada per un escull fòssil messinià i es troba pròxima al nucli urbà de Santa Pola.  
La Serra o Cap de Santa Pola s'alça en direcció oest-est des de la plana al·luvial del riu Vinalopó cap al golf d'Alacant, està emplaçada al nord del nucli urbà de Santa Pola i al sud de la zona humida del Clot de Galvany. Es tracta d'una estructura a la manera d'escullera de 147 metres sobre el nivell del mar aïllada de la resta de relleus circumdants (Serra del Molar, Cabeços del Carabassí i Serra dels Colmenars). L'àmbit del paratge es caracteritza per ser un espai d'escassa altitud encara que amb unes diferències internes molt marcades.  
Els trets geomorfològics característics es plasmen en la morfologia circular, la culminació totalment aplanada i els penya-segats pertot arreu excepte en el vessant occidental, que descendeix suaument cap a la plana al·luvial del riu Vinalopó. La morfologia està marcada per la presència de barrancs i tàlvegs poc profunds que ocupen els vessants de menor pendent de la vora d'aquesta estructura en forma d'escullera. La composició geològica destaca per materials del Messinià en tot el seu conjunt. Es tracta de calcàries blanes poroses, de color blanc i textura pseudolítica.  
La vegetació del paratge presenta característiques típiques de la vegetació mediterrània esclerofil·la. La vegetació madura correspon a matoll esclerofil·le. Entre les espècies d'interés especial es troba en el seu àmbit la clemàtide (Clematis cirrhosa), (Teucrium buxifolium subsp. rivasii), (Chaenorhinum origanifolium subsp. Crassifolium).  
A més el front del penya-segat del cap, donada la seua situació, atorga unes vistes excepcionals del paisatge de la província d'Alacant.  
D'altra banda, l'article 28 de l'esmentada Llei 11/1994 articula un règim de protecció preventiva aplicable als àmbits territorials afectats pels projectes de declaració d'espai protegit, amb caràcter cautelar fins a l'aprovació del corresponent decret de declaració. Aquest règim permet habilitar les mesures necessàries per a evitar la deterioració dels valors objecte de protecció durant aquest període. La forma d'aplicació d'aquestes mesures cautelars s'estableix mitjançant acord del Consell.  
  
Per tot això, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica aplicable al cas, és procedent iniciar l'expedient de declaració del Paratge Natural Municipal de la Serra i del Cap de Santa Pola, en el terme municipal de Santa Pola, i a aquest efecte,  
  
  
ORDENE  
  
Article 1  
1. Iniciar el procediment de declaració del Paratge Natural Municipal de la Serra i Cap de Santa Pola, en el terme municipal de Santa Pola, l'àmbit territorial del qual figura com a annexos I i II de la present ordre.  
2. Aquest àmbit inicial podrà ser objecte d'ampliació durant el procediment de declaració del paisatge protegit, a proposta de l'ajuntament afectat territorialment per l'esmentada ampliació.  
  
Article 2  
1. De conformitat amb allò que disposa l'article 28 de la Llei 11/1994, de 27 de desembre, d'espais naturals protegits de la Comunitat Valenciana, durant la tramitació dels plans no podran realitzar-se en tot el seu àmbit territorial actes que suposen una transformació sensible de la realitat física i biològica que puguen arribar a fer impossible la consecució dels objectius de l'esmentat pla.  
2. Les mesures cautelars a què fa referència l'anterior apartat, de conformitat així mateix amb l'esmentat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels seus objectius, mitjançant un acord del Consell a proposta de la Conselleria d'Agricultura, Medi Ambient, Canvi Climàtic i Desenvolupament Rural.  
  
Article 3  
Es faculta la Direcció General de Medi Natural i d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural per a realitzar les actuacions tendents a la declaració del paisatge protegit, després de la tramitació de l'oportú expedient d'acord amb el procediment previst legalment.  
  
  
DISPOSICIÓ FINAL  
  
La present ordre produirà efectes el mateix dia de la publicació en el Diari Oficial de la Generalitat Valenciana.  
  
Contra aquest acte, que posa fi a la via administrativa, pot interposar-se potestativament un recurs de reposició davant la consellera d'Agricultura, Medi Ambient, Canvi Climàtic i Desenvolupament Rural en el termini d'un mes comptat des de l'endemà de la seua publicació, o impugnar-se directament davant l'ordre jurisdiccional mitjançant la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 15 de gener de 2019  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO